Androids afløser kan blive et helt nyt system: Google Fuchsia OS er på vej

I dag findes der tre store platforme når det kommer til operativsystemer: Googles Android, Apples iOS og Microsofts Windows. Derudover har Google deres Chrome til pc’er og Apple har deres MacOS der kører på deres egne computere – og så er der selvfølgelig en del mindre operativsystemer, med Linux i spidsen. Men står det til Google vil der i fremtiden blive ét dominerende styresystem – lige nu er kodenavnet Fuchsia, men det kommer formentlig til at skifte navn inden det får debut.

Hvad er Fuchsia?

Fuchsia er et styresystem. Altså den grundlæggende software, der skal være til stede på en telefon, en tablet eller en computer for at få den til at køre. Men til forskel fra de andre styresystemer på markedet vil Googles Fuchsia være født til at blive installeret på stort set alle typer hardware. Forskellen på de forskellige typer enheder vil altså efterhånden udelukkende føles som forskellen på skærmstørrelse og på, om man bruger en pen, fingrene eller mus og tastatur. Alt vil blive understøttet.

Billede: ArsTechnica

Gammel ide

Faktisk er tanken om et samlet styresystem på alle typer hardware langt fra ny, og både Google, Microsoft og Apple har arbejdet på at lave løsninger i den retning; iOS fra Apple nærmer sig mere og mere deres MacOS (eller omvendt?) og kører på både tablets og telefoner – det samme gør Android. Google har dog ikke haft særligt meget held med deres ChromeOS, der stadig kun står for en meget lille andel af installationerne på computere. Der står Microsoft stærkt med deres Windows – men Microsoft måtte til gengæld slå deres mobile styresystem ihjel efter en hel bunke forsøg på at holde det kunstigt i live.

Det er, med andre ord, ikke rigtigt lykkedes for nogen at nå til et sted hvor det er samme styresystem der kører på alle typer hardware. Apple er formentlig tættest på at have et succesfuldt økosystem – især fordi de ved WWDC 2018 meddelte, at de kommende udgaver af deres MacOS vil være i stand til at afvikle iOS apps. Men Google, der producerer Android – styresystemet, der er installeret på det største antal enheder i verden – vil naturligvis ikke stå tilbage for Apple. Og her kommer Fuchsia ind i billedet.

Alt i skyen

Den store grund til, at behovet for operativsystemer som Fuchsia er, at folk i dag har mange forskellige enheder. De fleste har både en computer, en tablet og en mobiltelefon. Nogle har flere af hver type. Men samspillet imellem de mange enheder har været svær at få til at køre helt glidende. Men med hurtigere og mere stabilt internet via fiber og – snart – 5G, vil behovet blive endnu større, og stort set alt vil blive lagret i skyen – både apps og data. Og det er den fremtid og det behov, Fuchsia vil addressere.

Fuchsia på selve enheden vil i udgangspunktet være meget “let”. Alt vil blive leveret i pakker efterhånden som brugeren får brug for det. Langt det meste vil blive afviklet direkte fra servere,

Google Assistant er nøglen

Google – og stort set alle andre producenter af teknologi – ser de allestedsnærværende “intelligente assistenter” som fremtidens interaktion med telefoner, tablets og computere – og i øvrigt stort set alt, hvad man kan sætte strøm til. I Fuchsia får systemet adgang til stort set alt hvad du som bruger gør. Du kan sidde og læse en anmeldelse af en restaurant, så gå ind i kalenderen og se på 9 juli, og så sige “inviter Katrine på frokost”. Så vil assistenten se på hvilken restaurant du kiggede på, datoen du kiggede på og hvilken “Katrine”, du interagerer mest med – og foreslå at invitere hende på den dato til den restaurant, du kiggede på. Den kan også gå videre og foreslå en anden restaurant af samme type – eventuelt fordi der ikke er bord eller fordi den finder en, der får bedre karakterer. Og alt dette kan ske selv om du har flyttet dig fra din computer til din telefon undervejs i forløbet. Alt opbevares i skyen.

Billede: ArsTechnica

Hvorfor egentlig Fuchsia?

Android (og Chrome) har en stor, indbygget svaghed: De er bygget på Linux, og for at opdatere systemet skal producenten af telefonen være villig til at sende en opdatering ud. Det er, som alle der ejer en ældre Android enhed, ikke altid de synes det er værd at bruge tid på det. De vil langt hellere sælge nye enheder og bruge kræfterne på dem. Derfor findes der lige nu millioner af “gamle” enheder, der er i brug – men voldsomt sårbare overfor alle mulige sikkerhedsproblemer. Godt nok har Google for nyligt opdateret deres system med en funktion kaldet “Treble”, der gør det meget lettere for producenterne at opdatere enheder, men det er stadig ikke alle, der helt er med på ideen. Med Fuchsia får Google selv kontrol over kernen i systemet, og vil kunne udsende opdateringer når som helst. Derudover lader det til, at Google har tilføjet understøttelse af Apples Swift programmeringssprog til Fuchsia – hvilket betyder, at det vil blive meget lettere for app udviklere at lave apps til Fuchsia, da de bare vil kunne bruge de apps de alligevel laver til Apples iOS.

Hvornår kan du få det?

Google har ikke udtalt sig officielt om Fuchsia, så hvornår det dukker op er rent gætteri. Ikke desto mindre ser det ud som om, systemet er relativt langt fremme i udviklingen, og med lidt held vil du kunne få den første udgave engang i løbet af næste år. Om du så blot kan installere den på eksisterende hardware eller du skal investere i helt nyt grej er straks en anden sag. I hvert fald bliver det spændende med et helt nyt styresystem.

Androids afløser kan blive et helt nyt system: Google Fuchsia OS er på vej